CELEX: 32010R1022
Language: ro
Date: 2010-11-12 00:00:00
Title: Regulamentul (UE) nr. 1022/2010 al Comisiei din 12 noiembrie 2010 privind autorizarea creșterii limitelor de îmbogățire a vinului produs din strugurii recoltați în 2010 în anumite zone vitivinicole

13.11.2010   
            
            
               RO
            
            
               Jurnalul Oficial al Uniunii Europene
            
            
               L 296/3
            
         REGULAMENTUL (UE) NR. 1022/2010 AL COMISIEI
   din 12 noiembrie 2010
   privind autorizarea creșterii limitelor de îmbogățire a vinului produs din strugurii recoltați în 2010 în anumite zone vitivinicole
   COMISIA EUROPEANĂ,
   având în vedere Tratatul privind funcționarea Uniunii Europene,
   având în vedere Regulamentul (CE) nr. 1234/2007 al Consiliului din 22 octombrie 2007 de instituire a unei organizări comune a piețelor agricole și privind dispoziții specifice referitoare la anumite produse agricole („Regulamentul unic OCP”) (1), în special articolul 121 al treilea paragraf,
   întrucât:
   
               (1)
            
            
               Partea A punctul 3 din anexa XVa la Regulamentul (CE) nr. 1234/2007 prevede că statele membre pot solicita majorarea cu până la 0,5 % a limitelor de creștere a tăriei alcoolice în volume (îmbogățire) a vinului în anii în care condițiile climatice au fost deosebit de nefavorabile.
            
         
               (2)
            
            
               Belgia, Republica Cehă, Danemarca, Germania, Ungaria, Țările de Jos, Austria, Polonia, Slovenia, Slovacia și Regatul Unit au solicitat astfel de creșteri ale limitelor de îmbogățire a vinului produs din strugurii recoltați în anul 2010, deoarece condițiile climatice din timpul perioadei de vegetație au fost deosebit de nefavorabile în anumite regiuni geografice.
            
         
               (3)
            
            
               Ca urmare a condițiilor climatice deosebit de nefavorabile din cursul anului 2010, limitele de creștere a tăriei alcoolice naturale, prevăzute în partea A punctul 2 din anexa XVa la Regulamentul (CE) nr. 1234/2007, nu permit producerea unui vin cu tărie alcoolică totală adecvată în anumite regiuni vitivinicole pentru care există, în mod normal, o cerere pe piață.
            
         
               (4)
            
            
               Prin urmare, este oportun să se autorizeze creșterea limitelor de îmbogățire a vinului produs din strugurii recoltați în 2010 în anumite regiuni vitivinicole.
            
         
               (5)
            
            
               Măsurile prevăzute de prezentul regulament sunt conforme cu avizul Comitetului de gestionare a organizării comune a piețelor agricole,
            
         ADOPTĂ PREZENTUL REGULAMENT:
   Articolul 1
   În regiunile geografice enumerate în anexa la prezentul regulament, prin derogare de la partea A punctul 2 din anexa XVa la Regulamentul (CE) nr. 1234/2007, creșterea tăriei alcoolice naturale în volume a strugurilor proaspeți recoltați în anul 2010, a mustului de struguri, a mustului de struguri parțial fermentat, a vinului nou aflat încă în fermentație și a vinului produs din strugurii recoltați în anul 2010 nu poate depăși următoarele limite:
   
               (a)
            
            
               3,5 % vol. în zona vitivinicolă A menționată în apendicele la anexa XIb la Regulamentul (CE) nr. 1234/2007;
            
         
               (b)
            
            
               2,5 % vol. în zona vitivinicolă B menționată în apendicele la anexa XIb la Regulamentul (CE) nr. 1234/2007;
            
         
               (c)
            
            
               2,0 % vol. în zona vitivinicolă C I menționată în apendicele la anexa XIb la Regulamentul (CE) nr. 1234/2007.
            
         Articolul 2
   Prezentul regulament intră în vigoare în a treia zi de la data publicării în Jurnalul Oficial al Uniunii Europene.
   
      Prezentul regulament este obligatoriu în toate elementele sale și se aplică direct în toate statele membre.
      Adoptat la Bruxelles, 12 noiembrie 2010.
      
         
            Pentru Comisie
         
         
            Președintele
         
         José Manuel BARROSO
      
   
   
      (1)  JO L 299, 16.11.2007, p. 1.
   
      ANEXĂ
      
         Regiunile geografice în care este autorizată creșterea limitei de îmbogățire în conformitate cu articolul 1
      
      
                  Statul membru
               
               
                  Regiunile geografice (zona vitivinicolă)
               
            
                  Belgia
               
               
                  Toate regiunile vitivinicole (zona A)
               
            
                  Republica Cehă
               
               
                  Toate regiunile vitivinicole (zonele A și B)
               
            
                  Danemarca
               
               
                  Toate regiunile vitivinicole (zona A)
               
            
                  Germania
               
               
                  Toate regiunile vitivinicole (zonele A și B)
               
            
                  Ungaria
               
               
                  Toate regiunile vitivinicole (zona C I)
               
            
                  Țările de Jos
               
               
                  Toate regiunile vitivinicole (zona A)
               
            
                  Austria
               
               
                  Toate regiunile vitivinicole (zona B)
               
            
                  Polonia
               
               
                  Toate regiunile vitivinicole (zona A)
               
            
                  Slovenia
               
               
                  Podravje și Posavje (zona B)
               
            
                  Slovacia
               
               
                  Toate regiunile vitivinicole (zonele B și C I)
               
            
                  Regatul Unit
               
               
                  Anglia, Țara Galilor (zona A)